**De 15 generasjoners kamp**

Hver gang det ble snakk om noen, ble slektsboka hentet fram. Jeg ble gang på gang fortalt at jeg er datteren til Elle, som er datter av Ruth, som er datter av Elle, som er datter av Biret, som er datter av Anne, som er datter av Anne, som er datter av Anna. Min mormors, mormors, mormors mor som stod opp mot overmakten under Kautokeino-opprøret i 1852. Etter å ha opplevd maktmisbruk av embetsmenn og handelsmenn, fikk Anna og flere andre nok. Dette var et opprør som endte i en katastrofe. Tap av eiendom, arrestasjoner og henrettelser.

Da jeg var mindre, syntes jeg det var så mye mas om fortida. I dag setter jeg mer og mer pris på historien. Jeg kjenner kraften deres, og ønsker å gjøre dem stolt. Takket være dem, har ingen klart å utslette vårt språk, vår kultur, og vår stolthet. Dette har ikke vært uten kamp. Jeg håper mine etterkommere slipper dette presset.

Høye herre, du som sitter på makta. Min kunnskap er ikke skrevet i bøker, slik dine forskrifter og vedtak er. Min kunnskap kommer fra mer enn syv generasjoner tilbake, og skal videreføres i minst syv generasjoner fremover. Jeg tenker på fortidens arv. Du tenker på fremtidig gevinst.

Du anser ikke reindrifta som en fullverdig næring. Levebrødet til mange. Ryggraden i vår kultur. Her hjelper det ikke å snakke om inntekter og kostnader. Vi snakker om verdier. Verdier som ikke kan måles i kroner og øre. Kubikkmetere og kvadratkilometere. Heller ikke i kilowatt per time. Hvert fjell, hvert vann og hver elv har en sjel. *Eanni eannázan, beaivi áhčážan.* Jorda min mor, sola min far. Det som er hellig, kan ikke kjøpes for penger. Hvis du dreper vårt språk, kan du ikke spørre hvor mye det kostet etterpå.

Du følger en logikk som handler om gevinst og utbytte, men som ikke tar hensyn til våre verdier. Du inviterer oss til bordet, men endrer reglene underveis. Regler som passer de store og de mange. Hvis flertallet alltid skal vinne, vil vår stemme, en minoritets stemme, gå tapt.

Du sier alle må bidra til det grønne skiftet, for fellesskapets beste. Du grønnmaler naturødeleggelser, og kaller det klimatiltak. Du raserer en bærekraftig tradisjon for en penere statistikk. Du sier at grunnleggenderettigheter er det viktigste, men likevel tar du de fra oss. Snart er det ikke mer å ta.

Du sitter på makta, jeg kjenner på maktesløshet. Vi er lært opp til at vi ikke skal lytte til den som roper høyest. Så hvordan kan vi nå inn til deg? Du vil jo ikke høre. Du prøver ikke engang å forstå. Men nå har vi innsett at vi må heve våre stemmer. Hører du oss rope nei? Er du klar over hva vårt nei betyr?

I generasjoner har vi kjempet. Jeg kan ikke være den som gir opp. Jeg vil ikke skuffe mine formødre.

Vi er alle barn av jorda og sola, brødre og søstre. Så la oss sammen kjempe for en rettferdig fremtid for våre barnebarns barnebarns barnebarns barn.